Rusie oor 50c lei tot doodArgieffoto: Nico Strydom ŉ Beweerde bakleiery oor kleingeld het tot die dood van ŉ Oos-Kaapse tiener, Darryl Prins, gelei. Kapt. Gerda Swart, polisiewoordvoerder, het Woensdag gesê die voorval het Vrydag in Mountain View in Kareedouw plaasgevind. “Twee 17-jarige seuns het omstreeks 15:00 glo in ŉ bakleiery betrokke geraak oor 50c. Prins het ŉ knopkierie gegryp en die ander tiener daarmee aangerand,” het Swart gesê. Sy het gesê die tiener wat met die kierie geslaan is, het daarna glo twee messe uitgepluk en Prins daarmee in die bors gesteek. Prins is op die toneel dood. Die verdagte is kort daarna deur die Kareedouw-polisie in hegtenis geneem op aanklag van moord. Die seun het reeds Maandag in die Humansdorp-landdroshof verskyn, waarna die saak tot Donderdag uitgestel is vir verdere ondersoek. Hy bly in aanhouding. Die verdagte se naam mag volgens die Kinderwet nie bekend gemaak word nie aangesien hy minderjarig is.